**umbră pe câmp**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

după ce vei pleca,

eu mai rămân o clipă

în tămâia amurgului

fiindcă vreau să văd mai bine

înclinarea axei pământului

străbătând

licoarea din sticlă

iar după ce se vor frânge

în golul orbitelor

toate aripile zărilor,

voi pune oamenilor purpurii

nume de păsări

eu mai rămân o luminare de răsărit

pe marginea drumului

să-mi pot privi sufletul galopând

prin răcoare,

pe pustie,

abia după aceea

voi pune tinereţea înapoi

în clepsidre

după plecarea ta

voi mai rămâne cam cât

o tăcere de codru

să pot arde chiar și

cenușa dimineții pe rug,

cu tot cu trup,

cu tot cu umbra trupului

pe câmp,

pentru ca ochii mei

să poată alerga liberi

deodată cu caii pe urmele tale

până vor simţi tot cristalul orizontului

ca pe-o tristeţe adâncă

rotindu-se ascuţit

în pupile